A Tanács irányelve

(1977. december 21.)

a gépjárművek belső berendezéseire (a kezelőszervek, ellenőrző és visszajelző lámpák jelölésére) vonatkozó tagállami jogszabályok közelítéséről

(78/316/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 100. cikkére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági és Szociális Bizottság véleményére [2],

mivel a műszaki követelmények, amelyeknek az egyes tagállamok jogi előírásai alapján a gépjárműveknek meg kell felelniük, többek között vonatkoznak a gépjárművek kezelőszerveinek, ellenőrző és visszajelző lámpáinak a jelölésére is;

mivel ezek a követelmények tagállamonként különböznek; mivel ebből következően szükségszerű, hogy mindegyik tagállam – vagy kiegészítésként, vagy jelenlegi szabályozása helyett – azonos követelményeket fogadjon el, hogy ezáltal mindenekelőtt bármely járműtípushoz alkalmazni lehessen a legutóbb a 78/315/EGK irányelv [3] által módosított, a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelv [4] szerinti EGK-típus-jóváhagyási eljárást;

mivel ajánlott a műszaki követelményeket úgy megfogalmazni, hogy ugyanarra a célra irányuljanak, mint az Egyesült Nemzetek Európai Gazdasági Bizottságának vonatkozó munkálatai, valamint néhány műszaki követelmény, amelyet a Nemzetközi Szabványosítási Szervezet (ISO) fogadott el;

mivel a gépjárművekről szóló nemzeti jogszabályok közelítése magában foglalja, hogy a tagállamok kölcsönösen elismerik a közös követelmények alapján bármelyikük által végzett ellenőrzéseket,

ELFOGADTA EZT AZ IRÁNYELVET:

1. cikk

Ezen irányelv alkalmazásában "jármű": a vasúti járművek, mezőgazdasági és erdőgazdasági vontató- és munkagépek, valamint egyéb közmunkát végző munkagépek kivételével, az a legalább négykerekű gépjármű, amelynek rendeltetése a közúti forgalomban való részvétel, és szerkezeti kialakításából adódó legnagyobb sebessége nagyobb, mint 25 km/óra.

2. cikk

A tagállamok egy jármű számára az EGK-típusjóváhagyást vagy a nemzeti érvényességű típusjóváhagyást nem tagadhatják meg a kezelőszervek, ellenőrző és visszajelző lámpák jelölése miatt, ha azok megfelelnek az I–IV. mellékletekben megállapított követelményeknek.

3. cikk

A tagállamok nem tagadhatják meg a járművek forgalmazását, nyilvántartásba vételét, üzembe helyezésének vagy használatának engedélyezését a kezelőszervek, ellenőrző és visszajelző lámpák jelölése miatt, ha azok megfelelnek az I–IV. mellékletben megállapított követelményeknek.

4. cikk

A 70/156 EGK irányelv 13. cikkében megállapított eljárás szerint történik az I–IV. melléklet rendelkezéseinek a műszaki fejlődéshez igazítása.

5. cikk

1. A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek az értesítéstől számított 18 hónapon belül megfeleljenek. Erről haladéktalanul tájékoztatják a Bizottságot.

2. A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.

6. cikk

Ennek az irányelvnek a tagállamok a címzettjei.

Kelt Brüsszelben, 1977. december 21-én.

a Tanács részéről

az elnök

J. Chabert

[1] HL C 118., 1977.5.16., 33. o.

[2] HL C 114., 1977.5.11., 10. o.

[3] HL L 81., 1978.3.28., 1. o.

[4] HL L 42., 1970.2.23., 1. o.

--------------------------------------------------

MELLÉKLETEK JEGYZÉKE

I. melléklet: | Hatály, fogalommeghatározások, kérelem EGK-típusjóváhagyás megadására, EGK-típusjóváhagyás, előírások |

II. melléklet: | Kezelőszervek, ellenőrző és visszajelző lámpák, amelyek megjelölése – ha vannak – kötelező, és az e célra alkalmazandó jelzések |

III. melléklet: | Kezelőszervek, ellenőrző és visszajelző lámpák, amelyeket – ha vannak – meg lehet jelölni, és a jelzések, amelyeket megjelölés esetén használni kell |

IV. melléklet: | A II. és a III. mellékletben található jelzések alapmintája |

V. melléklet: | Melléklet egy járműnek a kezelőszervek, ellenőrző és visszajelző lámpák megjelölésére vonatkozó egk-típusbizonyítványához |

--------------------------------------------------